Drie keer lewenslank ná kind se moordArgieffoto (Foto: Daniel Bone/Pixabay) ’n Man is vandeesweek drie keer lewenslank gevonnis vir die moord op ’n vierjarige dogtertjie van Noordwes. Klein Tshimologo Lotshabeng se naakte liggaampie is in Mei verlede jaar in die bosse by die Kgomotso-nedersetting in die omgewing van Taung gevind. Sy is deur ’n kollega van haar ma verkrag voordat sy vermoor is. Bafana Johannes Mans (26) is Woensdag in die rondgaande hof op Vryburg twee keer lewenslank gevonnis nadat hy vroeër op twee aanklagte van verkragting skuldig bevind is. Hy is ook ’n derde lewenslange vonnis vir die kleuter se moord opgelê. Mans is ’n verdere vyf jaar tronkstraf opgelê vir die ontvoering van klein Tshimologo. “Die vonnis in aanklagte 2, 3 en 4 sal gelyklopend uitgedien word,” sê kol. Adele Myburgh, polisiewoordvoerder in Noordwes. Maroela Media het vroeër berig Tshimologo se ma het haar die aand van haar moord na ’n vriend se huis geneem om daar oor te slaap. Die ma is na ’n plaaslike taverne om te gaan kuier en het toe ook by dié vriend se huis oorgeslaap. Mans het ná die kuier by die taverne Tshimologo se ma na haar vriend se huis vergesel waar hy gewag het totdat sy aan die slaap geraak het voordat hy klein Tshimologo ontvoer het. Mans het haar na nabygeleë bosse geneem waar hy haar verkrag en vermoor het. Mans is vyf dae later in sy huis in Jan Kempdorp in die Noord-Kaap in hegtenis geneem. Die staatsaanklaer in die saak, adv. Xolisile Philisane, het tydens die saak versoek dat die regter nie van die minimum voorgeskrewe vonnis afwyk nie, aangesien die misdryf op ’n hulpelose minderjarige gepleeg is. Hy het ook aangevoer dat Mans geen berou getoon het vir sy optrede nie, aangesien hy versuim het om standpunt in te neem en Tshimologo se familie om verskoning te vra. Mans is sedert sy inhegtenisneming verlede jaar in aanhouding.